b"\n_START_ARTICLE_\nSandwich (Kent)\n_START_SECTION_\nEtymologi\n_START_PARAGRAPH_\nOpprinnelsen til navnet Sandwich er av angelsaksisk opprinnelse, sand + wic, hvor \xc2\xabsand\xc2\xbb har samme betydning som i dag, men \xc2\xabwic(h)\xc2\xbb har betydningen sted, landsby og et s\xc3\xa6rskilt sted for handel hvor skip losset. Den f\xc3\xb8rste nedtegnede dokumentasjon p\xc3\xa5 byen er fra rundt 640. Navnet Sandwich har siden f\xc3\xa5tt st\xc3\xb8rre spredning som betegnelse p\xc3\xa5 et sm\xc3\xb8rbr\xc3\xb8d p\xc3\xa5 grunn av John Montagu, 4. jarl av Sandwich (1718\xe2\x80\x931792).\n_START_SECTION_\nLokalstyre\n_START_PARAGRAPH_\nByens og sognets r\xc3\xa5d har ansvar for lokale saker, blant annet for \xc3\xa5 fastsette en \xc3\xa5rlig forskrift for \xc3\xa5 dekke r\xc3\xa5dets utgifter og framskaffe et \xc3\xa5rlig regnskap for offentligheten. Sognets r\xc3\xa5d evaluerer lokale s\xc3\xb8knader og arbeidet til det lokale politiet og nabovakt i henhold til kriminalitet, sikkerhet og trafikk. R\xc3\xa5dets rolle omfatter ogs\xc3\xa5 prosjekter for vedlikehold av fasiliteter i sognet, foruten \xc3\xa5 konsultere med distriktr\xc3\xa5det ang\xc3\xa5ende vedlikehold, reparasjoner og forbedringer av veganlegg, drenering, gangveger, offentlig transport og rydding av veger. Bevaring av tr\xc3\xa6r, fredete bygninger og milj\xc3\xb8sp\xc3\xb8rsm\xc3\xa5l er ogs\xc3\xa5 innenfor r\xc3\xa5dets ansvarsomr\xc3\xa5de._NEWLINE_Byen ligger i Dovers kommunedistrikt. Distriktsr\xc3\xa5det er ansvarlig for lokal planlegging og byggekontroll, lokale veger, Guildhouse (r\xc3\xa5dhuset), milj\xc3\xb8 og helse, markeder, s\xc3\xb8ppel og gjenvinning, kirkeg\xc3\xa5rder og krematorier, parkanlegg, og turisme._NEWLINE_Kent County Council, grevskapet Kents administrative r\xc3\xa5d, er ansvarlig for de st\xc3\xb8rste og mest kostbare lokale tjenestene som utdannelse, sosiale tjenester, biblioteker, hovedveger, offentlig transport, politi og brannvesen, handelstandarder, avfallsdeponering, og strategisk planlegging._NEWLINE_Det var ogs\xc3\xa5 en del av valgkretsen for Underhuset til Storbritannias parlament, men ved valget i 2010 ble det en del av valgkretsen South Thanet.\n_START_SECTION_\nGeografi\n_START_PARAGRAPH_\nI Sandwich Bay finnes Monk's Wall naturreservat og et fugleobservatorium som huser villender og annet dyreliv i et v\xc3\xa5tmarkshabitat. Naturreservatet ble \xc3\xa5pnet av den kjente fuglekikkeren Bill Oddie i mai 2000. Fugleobservatoriets legat har foresl\xc3\xa5tt formgivningen av markene og en forvaltning som omfatter endringer p\xc3\xa5 jordvoller og gr\xc3\xb8fter, og kontroll av vannstanden for \xc3\xa5 skape \xc3\xb8kologiske forhold som vil tiltrekke seg v\xc3\xa5tmarksarter av planter, dyr og fugler. Historisk har landet blitt oppdemmet fra elven og havet av munkene ved Sandwich, og de nordlige grensene er fortsatt den gamle munkemuren, Monks' wall, fra 1200-tallet. Under oversv\xc3\xb8mmelsen i 1953 dekket havet hele omr\xc3\xa5det rundt Sandwich og etter at disse markene ble drenert ble det konstruert en ny elvebredde og landet ploget med tung bruk av kunstgj\xc3\xb8dsel._NEWLINE_Det er ogs\xc3\xa5 15 acre eller 6,1 hektar av et lokalt naturreservat kjent som Gazen Salts._NEWLINE_Sandwich ligger ved s\xc3\xb8renden av bukten Pegwell Bay som omfattes av et stort naturreservat, kjent for sine vadefugler og andre fuglearter, med et habitat best\xc3\xa5ende av omfattende gj\xc3\xb8rmestrand og marskland.\n_START_SECTION_\nTidligste historie\n_START_PARAGRAPH_\nDen f\xc3\xb8rste dokumenterte omtalen av Sandwich er fra rundt 664, da Wilfrid, biskop av Northumbria, gikk i land her. Det var antagelig en bosetning her ogs\xc3\xa5 f\xc3\xb8r 400 og i romersk tid ettersom Sandwich ligger ikke langt fra den romerske festningen Rutupi\xc3\xa6 i Richborough. Navnet p\xc3\xa5 byen er, som nevnt over, angelsaksisk, men ingen angelsaksiske bygninger gjenst\xc3\xa5r grunnet mange senere angrep fra kontinentet. Strand Street har sitt navn fra angelsaksiske \xc2\xabStronde\xc2\xbb, og det angelsaksiske m\xc3\xb8nsteret av veger fra Strand Street kan fortsatt bli sett da de er 3 meter brede, noe som var bredt nok til at oksekjerrer fra kaien kunne trekkes til t\xc3\xb8rrere land mot Deal Road._NEWLINE_Sandwichs betydning som en av de viktigste havnene i England, og en marinebase begynte i romersk tid og fortsatte i angelsaksisk tid da stedet var i s\xc3\xb8renden av Wantsumkanalen som gikk mellom Kent og \xc3\xb8ya Isle of Thanet (i dag er kanalen t\xc3\xb8rrlagt og fylt opp av silt). Dette sundet var i flere \xc3\xa5rhundrer en snarveg for skip som gikk mellom Themsen og kontinentet. Den gang var elven Stour stor nok til at tungt lastede handelsskip og krigsskip kunne seile til og fra havnen i Sandwich. P\xc3\xa5 mange m\xc3\xa5ter var Sandwich porten til England, og i romersk tid ble det reflektert i en stor, symbolsk buegang som ble bygget i n\xc3\xa6rheten av Sandwich ved den romerske festningen Rutupi\xc3\xa6 i Richborough._NEWLINE_F\xc3\xb8r Sandwich ble medlem av Cinque Ports var den gamle angelsaksiske byen Stonar allerede godt etablert, lokalisert ved bredden av Wantsumkanalen, men p\xc3\xa5 motsatt side av munningen til elven Stour. Den forble et sted av betydning fram til den ble forlatt og forsvant n\xc3\xa6rmest uten et spor p\xc3\xa5 1300-tallet._NEWLINE_Straks romerne evakuerte omr\xc3\xa5det p\xc3\xa5 begynnelsen av 400-tallet ble Sandwich en betydelig marinebase for de angelsaksiske kongene. Under \xc3\x86thelred Unr\xc3\xa6ds kamp om herred\xc3\xb8mme over England, demonstrerte den danske kong Knut den mektige i 1014 ved \xc3\xa5 sette sine engelske gisler i land p\xc3\xa5 Sandwich, Englands fremste marinebase, uten deres \xc3\xb8rer, neser og hender som en dobbel forn\xc3\xa6rmelse. Etter at Knut vant makten i England benyttet han selv Sandwich som hovedbase. Knut skjenket i 1028 et charter til munkene i Christ Church ved Canterbury for \xc3\xa5 drifte en ferge over elven og for \xc3\xa5 kunne kreve toll._NEWLINE_Edvard Bekjenneren kom \xc3\xa5rlig til Sandwich fra 1043 til 1047 for personlig \xc3\xa5 lede fl\xc3\xa5ten som forsvar mot en mulig dansk eller norsk invasjon. Det var ogs\xc3\xa5 ved Sandwich at han samlet en fl\xc3\xa5te for \xc3\xa5 st\xc3\xa5 imot oppr\xc3\xb8ret til sin angelsaksiske rival, den mektige jarl Godwin av Wessex i 1052. En allianse kjent som Cinque Ports (uttalt som \xc2\xabsink ports\xc2\xbb, de fem havner) ble opprettet mellom Sandwich og fire andre havner som l\xc3\xa5 n\xc3\xa6r ved s\xc3\xb8r\xc3\xb8stkysten av England: Hastings, New Romney, Hythe og Dover. Fiskefl\xc3\xa5tene fra disse byene ble hyppig innkalt til frakt til og fra kontinentet, og for \xc3\xa5 delta i sj\xc3\xb8slag. De utgjorde den f\xc3\xb8rste engelske marine, og som vederlag fikk de egne vederlag av de engelske kongene, blant annet kong Edvard I som fratok munkene i Christchurch retten over Sandwich i 1290, og ga byen uavhengighet og spesielle privilegier, inkludert retten til \xc3\xa5 bringe inn varer uten \xc3\xa5 betale toll. Til gjengjeld skulle Sandwich og de andre byene forsyne Kronen med skip og mannskaper i krigstid. De siste kongelige charter ble gitt av kong Karl II av England i 1668 og henger i Guildhall i Sandwich. Sandwich opprettholder fortsatt tradisjonen med \xc3\xa5 samle \xc2\xabskipspenger\xc2\xbb fra sine tilknyttede byer og seremonien blir \xc3\xa5rlig holdt i det gamle rettssalen i Guildhall i Sandwich._NEWLINE_Edvards etterf\xc3\xb8lger, Harald Godwinson, benyttet ogs\xc3\xa5 Sandwich som marinebase, men etter hans nederlag ved Hastings i 1066, ble Sandwichs status som en betydelig havn ikke endret. Under normannerne ble Sandwich et av godsene til Vilhelms halvbror, biskop Odo av Bayeux, men i 1082 ble han fratatt all \xc3\xa6re og landomr\xc3\xa5der. I Domesday Book ble det nedtegnet at Sandwich igjen ble eid av munkene i Christchurch ved Canterbury. Denne opptegnelsen slo ogs\xc3\xa5 fast at Sandwich etter b\xc3\xa5de st\xc3\xb8rrelse og betydning var rangert p\xc3\xa5 fjerdeplass etter London, Norwich, og Ipswich. Havnen, kalt Sandwich Haven, var en naturlig trygg havn for skip som seilte mellom kontinentet og London, og p\xc3\xa5 1000- til 1200-tallet var den blitt en av de viktigste i England. Byens rikdom f\xc3\xb8rte til at byen ble et m\xc3\xa5l for gjentatte angrep fra dansker og franskmenn opp gjennom \xc3\xa5rhundrene. Byen beskyttet seg selv ved \xc3\xa5 reise forsvarsmurer rundt byen i 1380 og en stor sperring over elven for \xc3\xa5 kontrollere skipstrafikken.\n_START_SECTION_\nHistoriske enkelthendelser\n_START_PARAGRAPH_\nSandwichs havn har hatt flere spesielle eller merkelige i enkelthendelser i engelsk historie._NEWLINE_Prins Ludvig av Frankrike gikk i land i Sandwich den 21. mai 1216 for \xc3\xa5 gi sin st\xc3\xb8tte til baronenes krig mot kong Johan av England._NEWLINE_Det var her i 1255 at den f\xc3\xb8rste fangetagne elefant ble f\xc3\xb8rt i land i England, i henhold til Matthew Paris i hans Chronica Majora. Det store dyret kom til Sandwichs kaiomr\xc3\xa5de som en gave fra den franske konge Ludvig IX til Henrik III av England. Den ble fraktet til kongens zoologiske hage ved Tower of London._NEWLINE_Thomas Becket r\xc3\xb8mte fra Henrik II av England via Sandwich, og da han i 1170 kom tilbake gikk han i land i Sandwich og reiste deretter til Canterbury._NEWLINE_Da Rikard L\xc3\xb8vehjerte i 1194 kom tilbake fra korstogene og sitt fangenskap i \xc3\x98sterrike satte han foten p\xc3\xa5 engelsk jord f\xc3\xb8rst i Sandwich._NEWLINE_Sandwich ble angrepet av franskmennene i 1216 og p\xc3\xa5 nytt i 1217, uten at de lyktes i \xc3\xa5 innta byen._NEWLINE_Kong Edvard III av England og Edward, den svarte prinsen seilte ut fra Sandwich med kurs for Frankrike med 400 skip som fraktet med seg 4000 soldater og 10 000 bueskyttere. Etter seks uker med d\xc3\xa5rlig v\xc3\xa6r i Den engelske kanal, ble de drevet tilbake til England. I 1356 tok den svarte prinsen kong Johan II av Frankrike til fange etter slaget ved Poitiers. Han ble fraktet til Bordeaux og deretter seilt til Sandwich f\xc3\xb8r han ble plassert i Tower of London._NEWLINE_I 1416 oppholdt Henrik V seg hos de hvite munkene, karmelittordenen, i Sandwich p\xc3\xa5 sin veg til Calais._NEWLINE_I 1457, etter fire \xc3\xa5r med urolig fred i England, ble byen angrepet av 4 000 franskmenn, hovedsakelig fra Honfleur, under ledelse av marskalk Pierre de Br\xc3\xa9z\xc3\xa9 (i engelske redegj\xc3\xb8relser kalt Peter Brassey). Ordf\xc3\xb8reren av Sandwich, John Drury, var blant de mange borgerne som drept. Til minne om denne hendelsen b\xc3\xa6rer ordf\xc3\xb8reren av Sandwich fortsatt en svart kappe. All historie tilgir og i dag er Honfleur en av Sandwichs vennskapsbyer._NEWLINE_P\xc3\xa5 1500-tallet var elven Stour i s\xc3\xa6rlig grad begynt \xc3\xa5 silte oppd, noe som minsket betydningen av Sandwichs havn og byens inntekter. Det hadde begynt fra og med den store stormen i februar 1247. Stormen f\xc3\xb8rte til at sandbankene gjorde havnen smalere og fra denne tiden begynte elven gradvis \xc3\xa5 silte opp. I 1531 bes\xc3\xb8kte Henrik VIII byen og ga bevilgninger for \xc3\xa5 restaurere havnen._NEWLINE_Elizabeth I av England bes\xc3\xb8kte Sandwich i 1573. Byens borgere grep da anledningen til \xc3\xa5 overtale dronningen til \xc3\xa5 gi hjelp til \xc3\xa5 restaurere havnen._NEWLINE_P\xc3\xa5 1600-tallet begynte utvandringen til Amerika. I 1634 gikk folk om bord i \xc2\xabGood ship Hercules of Sandwich\xc2\xbb med kurs for New England. En rekke steder i Amerika fikk navn etter byen, blant annet Sandwich i Massachusetts, i Illinois, og i Ontario._NEWLINE_I 1651 var protektor Oliver Cromwell i Sandwich og i 1660 gikk Karl II av England i land i Sandwich da monarkiet ble gjeninnf\xc3\xb8rt.\n_START_SECTION_\nRedning for flyktninger\n_START_PARAGRAPH_\nSandwich dro nytte av kunnskapen til the flemings, det vil si fra religi\xc3\xb8se og politiske flyktninger fra Flandern og nederlandske omr\xc3\xa5der. Dronning Elisabeth tok posisjonen i 1536 som beskytter av den reformerte kirke i Europa i opposisjon til den katolske kirke. Hun ga hjelp og beskyttelse til forfulgte franske hugenotter og nederlandske protestanter. Mange nederlendere fikk tillatelse av dronning Elisabeth til \xc3\xa5 bosette seg i Sandwich i 1560. Av de 420 husholdningene var 291 engelske og 129 europeiske flyktninger i \xc3\xa5rene 1560 til 1565. De nyankomne brakte med seg teknikker for \xc3\xa5 drive gartneri, og de var ansvarlig for innf\xc3\xb8ringen av de f\xc3\xb8rste engelske selleri. Hugenottiske flyktninger brakte ogs\xc3\xa5 med seg nederlandske arkitektoniske teknikker som i dag er en del av Kent, eksempelvis med boliger med str\xc3\xa5tekket tak. I tillegg til silkeframstilling som stor grad forbedret tekstilindustrien i Kent.\n_START_SECTION_\nSenere historiske hendelser\n_START_PARAGRAPH_\nTittelen som jarl av Sandwich ble opprettet i 1660 for den framst\xc3\xa5ende marinekommandanten admiral Edward Montagu. Hans etterkommer, John Montagu, 4. jarl av Sandwich, var den som kom til gj\xc3\xb8re navnet Sandwich kjent som betegnelse p\xc3\xa5 et sm\xc3\xb8rbr\xc3\xb8d._NEWLINE_I 1759 hadde Thomas Paine, den intellektuelle, revolusjon\xc3\xa6re skribenten sitt hjem og sin butikk i et hus ved 20 New Street i Sandwich. Huset er i dag merket med en plakett og er bevart som en verneverdig bygning._NEWLINE_I 1912 hadde arkitekten Edwin Lutyens bygget herskapsboligen The Salutation i dronning Anne-stil. Hageanlegget ble formet av Gertrude Jekyll._NEWLINE_I 1980 ble Jean Barker, et konservativt medlem av overhuset, gjort til baroness Trumpington av Sandwich.\n_START_SECTION_\n\xc3\x98konomi\n_START_PARAGRAPH_\nDen lokale \xc3\xb8konomien har dratt fordeler av betydelige investeringer fra Pfizer UK, det britiske datterselskapet av det multinasjonale farmas\xc3\xb8ytiske selskapet Pfizer som har bygget et forsknings- og utviklingssenter i n\xc3\xa6rheten av Sandwich som sysselsetter over 3000 mennesker. Laboratorieeksperimenter ved stedet har f\xc3\xa5tt negative kommentarer fra dyrevernaktivister. Den 18. juni 2007 annonserte Pfizer at selskapet ville flytte sin divisjon Sandwich Animal Health Research (VMRD) til Kalamazoo i den amerikanske delstaten Michigan. Flere viktige legemidler, blant annet Viagra, Pfizers behandling for erektile dysfunksjoner, og Maraviroc, et legemiddel for behandling av HIV, ble oppdaget her._NEWLINE_Den 1. februar 2011 annonserte Pfizer at hele forskning- og utviklingsavdelingen ved Sandwich ville bli stengt innen 18 til 24 m\xc3\xa5neder, hvilket innebar et tap p\xc3\xa5 rundt 2 400 arbeidsplasser. Universitet i Kent vurderer \xc3\xa5 benytte seg stedet grunnet dets campuslignende opplegg.\n_START_SECTION_\nLandemerker\n_START_PARAGRAPH_\nGuildhall, gildehuset eller i dette tilfellet, r\xc3\xa5dhuset, ble bygd i 1579. Det ble i 1812 innbygd i gul murstein, men disse ble fjernet hundre \xc3\xa5r senere i 1912 da det ogs\xc3\xa5 ble lagt til s\xc3\xb8rvestving. Ytterligere endringer ble gjort senere p\xc3\xa5 1900-tallet. Bygningen inneholder gammelt panelverk og malerier, s\xc3\xa6rskilt p\xc3\xa5 r\xc3\xa5dsrommet. Bygningen er verneverdig av type gradert II. Den inneholder et glassmaleri som viser dronning Elizabeth I av England som kommer til Sandown Gate i 1573. Det ble lagt til i 1906._NEWLINE_Admiral Owen er en pub i en toetasjes hus fra 1400-tallet med bindingsverk i t\xc3\xb8mmer. Det fikk ny fasade p\xc3\xa5 1700-tallet, men dette bevarte overhenget til dens annenetasje p\xc3\xa5 det som kalles for en bressummer eller breastsummer, hvilket er en bjelke (som kalles for summer) p\xc3\xa5 den utvendige delen av bygningen, og har massive hj\xc3\xb8rneposter med 3 klammer. Puben og spisestedet Crispin Inn, som ligger rett ved, ble opprinnelig kalt for Crispin and Crispianus. Den har en tilsvarende t\xc3\xb8mmerrammer og ble bygd p\xc3\xa5 1500-tallet. Tvers over vegen p\xc3\xa5 kaien er Bell Hotel som gjennomgikk betydelige ombygninger p\xc3\xa5 1700- og 1800-tallet. Det har v\xc3\xa6rt et Bell Inn p\xc3\xa5 kaien siden 1300-tallet._NEWLINE_Det er tre puber som ligger klynget sammen rundt porten The Barbican i den gamle bymuren som ble bygget p\xc3\xa5 slutten av 1300-tallet. Den best\xc3\xa5r av to runde t\xc3\xa5rn med rutet m\xc3\xb8nster av flintstein og annen stein. En smal veg g\xc3\xa5r mellom t\xc3\xa5rnene med et delvis sirkul\xc3\xa6rt t\xc3\xb8nnetak av t\xc3\xb8mmer over det. Et lite toetasjers hus fra 1900-tallet ble bygget p\xc3\xa5 nordsiden av det nordvestlige t\xc3\xa5rnet og benyttet som tollstasjon for broen. Selve broen ble bygget i 1773 av Portlandstein med en senkbar t\xc3\xb8mmerplattform av hollandsk type som ble erstattet i 1892 med svingbro av jern.\n_START_SECTION_\nVindm\xc3\xb8ller\n_START_PARAGRAPH_\nSandwich har hatt minst \xc3\xa5tte vindm\xc3\xb8ller i \xc3\xa5rhundrenes l\xc3\xb8p. Den tidligste referanse til m\xc3\xb8lle er datert til 1608. To vindm\xc3\xb8ller ble markert av Edward Hasted ved New Cut ved utl\xc3\xb8pet av Stour. De var antagelig pumpem\xc3\xb8ller knyttet til saltverkene der p\xc3\xa5 slutten av 1700-tallet._NEWLINE_White Mill, eller den hvite m\xc3\xb8lle, er den eneste av m\xc3\xb8llene som har overlevd. Den ble bygd i 1760 og var i virksomhet helt fram til 1929 med vind som drivkraft. Deretter ble en motor benyttet fram til 1957. I dag er den restaurert og er et folkemuseum for fortidsarv. Black Mill, den svarte m\xc3\xb8lle, var en type hollandsk m\xc3\xb8lle som brant ned en gang rundt 1910. Det var ogs\xc3\xa5 en stubbm\xc3\xb8lle som sto i n\xc3\xa6rheten av Black Mill og som arbeidet i samsvar med denne. En hollandsk m\xc3\xb8lle ved Millwall var kjent som Town Mill, men brant ned. En annen m\xc3\xb8lle av ukjent type er kjent for \xc3\xa5 ha st\xc3\xa5tt ved Millwall. En sjette vindm\xc3\xb8lle sto nordvest for Sandwich, og vest for jernbanen. Den dannet en gruppe p\xc3\xa5 tre m\xc3\xb8ller sammen med Black Mill og dennes nabo.\n_START_SECTION_\nTransport\n_START_PARAGRAPH_\nJernbanen fra Southeastern stopper ved Sandwichs jernbanestasjon. Byen hadde tidligere ogs\xc3\xa5 en jernbanestasjon for East Kent Light Railway._NEWLINE_Motorvegen A256, som g\xc3\xa5r nord-s\xc3\xb8r gjennom \xc3\xb8stlige Kent, passerer Sandwich og som knytter byene i distriktet Thanet med Dover. Fra Sandwich kan man ogs\xc3\xa5 n\xc3\xa5 Canterbury ved vegen A257 som g\xc3\xa5r sammen med A256 ved Sandwich.\n_START_SECTION_\nReligi\xc3\xb8se steder\n_START_PARAGRAPH_\nKapellet St Bartholomews Chapel ble restaurert og utvidet av arkitekten George Gilbert Scott p\xc3\xa5 1800-tallet. N\xc3\xa6rt ved er det to religi\xc3\xb8se fattighus; St. Barts Hospital er datert tilbake til 1190 og St. Thomas's Hospital, som ble bygd p\xc3\xa5 1300-tallet, er oppkalt i \xc3\xa6re av sankt Thomas Becket._NEWLINE_Peterskirken i Sandwich har en del spor etter tidlig normannisk arbeid, men den ble bygd p\xc3\xa5 begynnelsen av 1200-tallet. I 1661 kollapset toppen av det sentrale t\xc3\xa5rnet og \xc3\xb8dela det s\xc3\xb8rlige midtgangen. Den anglikanske sognekirken er St. Clement som har et t\xc3\xa5rn som g\xc3\xa5r tilbake til siste halvdel av 1100-tallet, men resten av kirken er fra tiden mellom 1200- og 1300-tallet. Kirken St Mary's har ogs\xc3\xa5 normanniske trekk og ble bygget p\xc3\xa5 stedet for et nonnekloster som ble grunnlagt av Domne Eafe, kusine av Ecgberht av Kent, p\xc3\xa5 600-tallet. Kirken ble \xc3\xb8delagt av den danske invasjonen, men gjenoppbygd av dronning Emma, hustru av kong Knut. Ingenting gjenst\xc3\xa5r fra denne tiden, unntatt deler av veggen under dagens gulv.\n_START_SECTION_\nSm\xc3\xb8rbr\xc3\xb8det Sandwich\n_START_PARAGRAPH_\nByens forbindelse med sm\xc3\xb8rbr\xc3\xb8det med samme navn er via John Montagu, 4. jarl av Sandwich, og som etter sigende skal ha oppfunnet det. Han skal ha beordret sin kammertjener \xc3\xa5 skaffe seg noe kj\xc3\xb8ttp\xc3\xa5legg pakket mellom to br\xc3\xb8dskiver, og s\xc3\xa5ledes ble dette sm\xc3\xb8rbr\xc3\xb8det navngitt. Den f\xc3\xb8rste nedtegnelsen av ordet \xc2\xabsandwich\xc2\xbb i betydningen sm\xc3\xb8rbr\xc3\xb8d med kaldt kj\xc3\xb8tt(p\xc3\xa5legg) var ved historikeren Edward Gibbon i hans dagbok for den 24. november 1762: \xc2\xab...supping at little tables... upon a bit of cold meat, or a Sandwich.\xc2\xbb\n_START_SECTION_\nFestivaler\n_START_PARAGRAPH_\nDen \xc3\xa5rlige festivalperioden i Sandwich er mot slutten av august hvor en rekke hendelser blir satt i gang. Tidligere har det v\xc3\xa6rt europeiske markedet, motorsykkelm\xc3\xb8ter, dekorerte b\xc3\xa5tparade ved kaianleggene, l\xc3\xa5vedans i gatene, ulike konserter av b\xc3\xa5de klassisk som popul\xc3\xa6rmusikk, sjakktureringer og veteranbilshow. Festivalen varer vanligvis i 8 dager. Detaljer om \xc3\xa5ret eller kommende \xc3\xa5rs festivalopplegg kan finnes p\xc3\xa5 festivalens nettsted www.sandwichfestival.org.uk."